Forslag til Rådets forordning (EF) om supplerende regler til den fælles markedsordning for mælk og mejeriprodukter med hensyn til konsummælk (97/C 267/15) KOM(97) 133 endelig udg. - 97/0114 (CNS)

(Forelagt af Kommissionen den 16. juli 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 42 og 43,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Formålet med Rådets forordning (EØF) nr. 1411/71 af 29. juni 1971 om fastsættelse af supplerende regler for den fælles markedsordning for mælk og mejeriprodukter vedrørende konsummælk (1), senest ændret ved forordning (EØF) nr. 2183/92 (2), er så vidt muligt at udvikle markedet for produkter henhørende under KN-kode 0401 ved kvalitetsgaranti og tilpasning til forbrugernes behov og ønsker; fastsættelsen af handelsnormer for de pågældende mejeriprodukter bidrager til at stabilisere markedet og dermed til en rimelig levestandard for landbrugsbefolkningen; det er derfor både i mælkeproducenternes og forbrugernes interesse at fastholde en sådan ordning;

af forenklings- og klarhedshensyn med henblik på at garantere retssikkerheden bedst muligt og for at udnytte erfaringen på området bør der foretages visse tilpasninger af forordningen, og bestemmelserne bør samles i en ny forordning;

for at imødekomme forbrugerne, der lægger stadig større vægt på mælkeproteinernes næringsaspekter, bør det fastsættes, at det naturlige mælkeproteinindhold under ingen omstændigheder må reduceres, og desuden tillades, at der tilsættes bestanddele af fedtfrit mælketørstof til mælk;

hvad angår mælkefedtindholdet bør der tages hensyn til de særlige forhold i Finland og Sverige, som i medfør af tiltrædelsesakten er omfattet af en dispensation, der udløber den 31. december 1997; nævnte dispensation bør midlertidigt forlænges for at give de pågældende medlemsstater mulighed for at tilpasse sig den ordning, som gælder i resten af EF;

artikel 5, stk. 9, i Rådets direktiv 92/46/EØF af 16. juni 1992 om sundhedsbestemmelser for produktion og afsætning af rå mælk, varmebehandlet mælk og mælkebaserede produkter (3), senest ændret ved direktiv 96/23/EF (4), indeholder krav til konsummælks sammensætning; med henblik på at opnå sammenhæng bør disse bestemmelser indsættes i handelsnormerne samtidig med, at der foretages tilpasninger under hensyntagen til erfaringen på området;

Rådets direktiv 79/112/EØF (5) om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler, senest ændret ved direktiv 97/4/EF (6), og direktiv 90/496/EØF (7) om næringsdeklaration af levnedsmidler anvendes;

for at ordningen kan blive sammenhængende, bør der gælde tilsvarende krav for produkter, der importeres fra tredjelande;

medlemsstaterne fastsætter kontrolforanstaltninger og sanktioner i tilfælde af overtrædelse af denne forordning -

UDSTEDT FØLGENDE FORORDNING:

Artikel 1

1. I denne forordning fastsættes der normer for produkter henhørende under KN-kode 0401 til konsum i EF.

2. I denne forordning forstås ved:

a) mælk: det ved malkning af en eller flere køer fremkomne produkt

b) konsummælk: de produkter, der er anført i artikel 3, og som skal leveres i uforandret stand til forbrugerne

c) fedtindhold: mælkens mælkefedtindhold i vægtprocent.

Artikel 2

1. Kun mælk, der opfylder kravene for konsummælk, må leveres eller overdrages uden forarbejdning til den endelige forbruger enten direkte eller via restauranter, hospitaler, kantiner eller andre tilsvarende storkøkkener.

2. Varebetegnelserne for disse produkter er som anført i artikel 3. Disse varebetegnelser er forbeholdt de deri definerede produkter, idet de dog kan anvendes i sammensatte betegnelser.

3. De enkelte medlemsstater fastsætter foranstaltninger til informering af forbrugerne om produkternes art eller sammensætning i alle de tilfælde, hvor udeladelse af denne information vil kunne vildlede forbrugerne.

Artikel 3

1. Følgende produkter betragtes som konsummælk:

a) rå mælk: mælk, som ikke er blevet opvarmet til over 40 °C eller har været underkastet en tilsvarende behandling

b) sødmælk: varmebehandlet mælk, som med hensyn til fedtindhold svarer til en af følgende definitioner:

- standardiseret sødmælk: mælk, hvis fedtindhold udgør mindst 3,5 %. Medlemsstaterne kan dog fastsætte en ekstra sødmælkskategori med et fedtindhold på mindst 4,0 %

- naturlig sødmælk: mælk, hvis fedtindhold ikke er blevet ændret efter malkningen hverken ved tilsætning eller fjernelse af mælkefedt eller ved blanding med mælk, hvis naturlige fedtindhold er blevet ændret. Fedtindholdet må dog ikke være under 3,5 %

c) letmælk: varmebehandlet mælk med et fedtindhold på mindst 1,5 % og højst 1,8 %

d) skummetmælk: varmebehandlet mælk med et fedtindhold på højst 0,3 %.

2. Uanset stk. 1 gælder kravene til fedtindhold ikke for konsummælk produceret i Finland og Sverige i to år regnet fra denne forordnings ikrafttrædelse. Den konsummælk, der produceres i disse to medlemsstater, og som er omfattet af denne dispensation, må udelukkende afsættes i produktionslandet eller eksporteres til et tredjeland.

3. Med forbehold af stk. 1, litra b), andet led, er kun følgende ændringer tilladt:

a) for at overholde det foreskrevne minimumsfedtindhold for konsummælk ændring af mælkens naturlige indhold ved fjernelse af fløde eller tilsætning af mælk, letmælk eller skummetmælk

b) tilsætning af mælkeproteiner, mineralsalte eller vitaminer til mælk, hvis dette angives på produktets emballage på et sted, så det er klart synligt, let læseligt og ikke kan slettes. Denne angivelse fritager dog ikke fra forpligtelsen til en næringsdeklaration som omhandlet i direktiv 90/496/EØF om næringsdeklaration af levnedsmidler. Ved tilsætning af proteiner skal mælkens proteinindhold være på mindst 4 %.

Artikel 4

Med forbehold af direktiv 92/46/EØF skal konsummælk:

a) have et frysepunkt, der ligger omkring det gennemsnitlige frysepunkt for rå mælk i det område, hvor konsummælken er produceret

b) veje mindst 1 028 g pr. liter sødmælk ved 20 °C eller pr. liter fuldstændig fedtfri mælk ved 20 °C

c) indeholde minimum 28 g protein pr. liter beregnet ved at gange mælkens totalkvælstofindhold i procent med 6,38

d) have et fedtfrit tørstofindhold på mindst 8,5 %

e) for så vidt angår varmebehandlet mælk have været underkastet en varmebehandling, der gør det muligt at overholde nogle kvalitetskrav, som skal fastsættes.

Artikel 5

Produkter, der importeres til EF, og som skal sælges som konsummælk, skal være i overensstemmelse med denne forordning.

Artikel 6

Direktiv 79/112/EØF anvendes, bl.a. for så vidt angår de nationale bestemmelser om mærkning af konsummælk.

Artikel 7

1. Medlemsstaterne træffer alle de nødvendige foranstaltninger til at kontrollere anvendelsen af denne forordning, iværksætte sanktioner ved overtrædelser, forebygge og bekæmpe svig.

Disse foranstaltninger og eventuelle ændringer af dem meddeles Kommissionen måneden efter, at de er vedtaget.

2. Kommissionen fastsætter efter proceduren i artikel 30 i forordning (EØF) nr. 804/68 gennemførelsesbestemmelserne til nærværende forordning.

Artikel 8

Forordning (EØF) nr. 1411/71 ophæves.

Henvisninger til forordning (EØF) nr. 1411/71 betragtes som henvisninger til nærværende forordning.

Artikel 9

Denne forordning træder i kraft den 1. januar 1998.

Denne forordning er bindende i alle enkeltheder og gælder umiddelbart i hver medlemsstat.

(1) EFT L 148 af 3. 7. 1971, s. 4.

(2) EFT L 214 af 30. 7. 1992, s. 6.

(3) EFT L 268 af 14. 9. 1992, s. 1.

(4) EFT L 125 af 23. 5. 1996, s. 10.

(5) EFT L 33 af 8. 2. 1979, s. 1.

(6) EFT L 43 af 14. 2. 1997, s. 21.

(7) EFT L 276 af 6. 10. 1990, s. 40.